Eug(enius) episcopus s(eruus) s(eruorum) dei. Eduensi episcopo salutem. Opera quae de persona tua et his qui per omnia tuis preceptionibus acquiescunt post discessum tuum a nobis ad nostram audientiam peruenerunt, fidem nobis faciunt illorum uerborum, quae dum apud nos moram faceres de ore tuo audiuimus processisse, quia scilicet malebas ut Vizeliacense monasterium omnino destrueretur, quam tue non debeat iussioni parere. Dilecti quidem filii nostri P(ontii) abbatis ipsius loci nuper est ad nos transmissa conquestio, quod postquam a sede apostolica discessisti, eum et commissam sibi aecclesiam tam per te quam per tuos multipliciter aggrauasti, quoscumque potes in damnum et perturbationem eius accendis. Frater etiam tuus ad suggestionem tuam in ecclesiam et bona eius damnabili presumptione crassatur, homines suos de more orationis causa ire ad monasterium non permittit, homines monasterii capit et depredatur et quidam eorum, qui sub ipsius ditione consistunt, in tantae presumptionis audaciam proruperunt, ut in ipsos etiam monachos uiolentas manus inicere non dubitauerunt. Preterea Niuernensem comitem ita in eiusdem aecclesiae persecutionem diceris accendisse, ut sub tantorum concussione uentorum prefato filio nostro et eius fratribus uix ibi quietis locus ad diuinum remaneat famulatum. Sane quia hec tam grauia sunt, ut nec impunita debeant nec irrequisita dimitti, cognitionem eorum uenerabili fratri nostro G(odefrido) Lingonensi episcopo decreuimus committendam. Presentium itaque tibi auctoritate precipimus, quatinus cum ab eo fueris euocatus, presentiam tuam ei exhibeas, inquisitioni eius plenam rationem de his omnibus redditurus. Illos autem parrochianos tuos, quos in aliquam monachorum aut clericorum ipsius monasterii uiolentas manus iniecisse constiterit, congregato cetu aecclesiae publice candelis accensis excommunicatos annuncies et donec pro tanto excessu satisfacturi apostolico se conspectui cum tuis litteris representent, per totam tuam diocesim sicut excommunicatos facias euitari. De cetero tota sollicitudine precaue, ne antefato filio nostro aut ecclesie sue per te uel summissam personam aliquam molestiam irrogare presumas. Alioquin tam in personam quam ecclesiam tuam auctore domino taliter uindicabimus, ut omnibus qui audierint aperte detur intelligi quam graue sit ea uelle per tirannidem occupare, quae canonico tantum debeant alicui iudicio prouenire. Dat Signie XII Kal. Iulii.